Zagreb, 27. travnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Kreše Beljaka,** **gradonačelnika Grada Samobora i zastupnika u Hrvatskom saboru,** za davanjem mišljenja Povjerenstva, na 8. sjednici, održanoj 27. travnja 2018.g., daje sljedeće:

**MIŠLJENJE**

**Dužnosnik Krešo Beljak, gradonačelnik Grada Samobora i zastupnik u Hrvatskom saboru, smije povodom obnašanja dužnosti gradonačelnika Grada Samobora boraviti u Narodnoj Republici Kini u svrhu razmjene iskustava u području investicija, poduzetništva, kulture i turizma, dana 8. lipnja 2018.g., na trošak suorganizatora Kineske narodne udruge za prijateljstvo s drugim državama i Gradske uprave Grada Ningbo u gradu Ningbou kao i u razdoblju od 9. – 12. lipnja 2018.g. na trošak suorganizatora Kineske narodne udruge za prijateljstvo s drugim državama i Narodne Vlade Pokrajine Liaoning u Pokrajini Liaoning, obzirom da pokrivanje troškova puta, smještaja i boravka od strane navedenih suorganizatora, udruge osnovane od Narodne Republike Kine te jedinica lokalne i regionalne samouprave, nije dar u smislu članka 11. ZSSI-a i ne predstavlja postupanje suprotno ZSSI-u.**

Obrazloženje

Zahtjev za davanjem mišljenja Povjerenstva podnio je dužnosnik Krešo Beljak, gradonačelnik Grada Samobora i zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-1292-M-51/18-01-3 dana 16. travnja 2018.g., povodom kojeg se vodi predmet broj M-51/18.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, dok je podstavkom 3. propisano da su zastupnici u Hrvatskom saboru dužnosnici u smislu odredbi istog Zakona, stoga je Krešo Beljak povodom obnašanja dužnosti gradonačelnika Grada Samobora i zastupnika u Hrvatskom saboru obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem dužnosnik navodi da je kao gradonačelnik Grada Samobora zaprimio poziv upućen od strane Kineske nacionalne udruge prijateljstva s drugim državama da sudjeluje na sastanku gradonačelnika gradova iz Narodne Republike Kine i gradonačelnika gradova Srednje i Istočne Europe radi razmjene iskustava u sferi investicija, poduzetništva, kulture i turizma u gardu Ningbou u lipnju 2018.g. Dužnosnik navodi da troškovi puta, smještaja i boravka u cijelosti terete organizatora za dužnosnika i za ostale članove delegacije. Dužnosnik traži mišljenje Povjerenstva smije li primiti navedeno darovanje u naravi, obzirom da se radi o iznosu koji premašaje dozvoljeni iznos dara koji dužnosnik sukladno ZSSI-u može primiti.

Zahtjevu za mišljenjem priložena je preslika poziva upućenog od strane Kineske narodne udruge za prijateljstvo s drugim državama te Gradske uprave Grada Ningboa od 1. ožujka 2018.g., koji su supotpisali predsjednik navedene udruge te gradonačelnik Grada Ningboa, a kojim se nakon iznošenja komplimenta gradu poziva prisustvovati manifestaciji „2018 China – CEEC Mayors Forum“ koja će se održati u gradu Ningbou dana 8. lipnja 2018.g.. Sudionicima manifestacije bit će pružena mogućnost razmjene mišljenja i iskustava u pogledu promicije investicija, trgovine i kulturne razmjene te se izražava uvjerenje da će navedeno ojačati prijateljstvo i imati za posljedicu obostranu korisnu suradnju između NR Kine i država Srednje i Istočne Europe. Nadalje se u pozivu navode opći, povijesni i gospodarski podaci i pokazatelji grada Ningboa, ali se ne navodi da će organizatori snositi troškove puta, boravka i /ili smještaja.

Zahtjevu za mišljenjem prileži i preslika poziva upućenog od strane Kineske narodne udruge za prijateljstvo s drugim državama te Narodne Vlade Pokrajine Liaoning, koji su supotpisali predsjednik navedene udruge te guverner navedene Pokrajine, kojim se poziva na naknadne događaje nakon manifestacije „2018 China – CEEC Mayors Forum“ u razdoblju od 9. – 12. lipnja 2018.g. U pozivu se opisuje geografski i gospodarski značaj Pokrajine Liaoning te se iznosi da će događaji uključivati susrete s guvernerom Pokrajine Liaoning i gradonačelnicima s područja iste, seminar za promociju investicija i turizma, radionica za poslovanje te razgledavanje grada kao i da će sve troškove koji su povezani s boravkom u Pokrajini Liaoning snositi Vlada Pokrajine Liaoning.

Navedeni pozivi nisu osobno adresirani na dužnosnika, već su općenitog sadržaja upućeni većem broju gradova, iz kojih prema njihovu sadržaju proizlazi da su adresirani na određeni broj gradonačelnika odabranih gradova koji se pozivaju.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Na internetskim stranicama se navodi da je Kineska narodna udruga za prijateljstvo s drugim državama jedna od tri velike organizacije za vanjske odnose NR Kine osnovane u cilju promocije prijateljstva i obostranog razumijevanja između kineskog naroda i stranih država, dok su Grad Ningbou te Pokrajina Liaoning upravne jedince lokalne i regionalne razine vlasti.

Člankom 14. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) propisano je da se suradnja općina, gradova i županija s odgovarajućim jedinicama lokalne i regionalne samouprave drugih država uspostavlja i odvija u okviru njihovog samoupravnog djelokruga, u skladu sa zakonom i međunarodnim ugovorima. Gradonačelnici u okviru svojih ovlasti i djelokruga ostvaruju, između ostalog, i međunarodnu suradnju, sudjelovanjem na međunarodnim konferencijama i u okviru programa i projekata koje organiziraju druge države, međunarodne organizacije, strane lokalne jedinice te udruge koje one osnivaju.

**S**lijedom navedenog, Povjerenstvo utvrđuje da se eventualno podmirivanje troškova puta, boravka i/ili smještaja po pozivu Kineske narodne udruge za prijateljstvo s drugim državama te Gradske uprave Grada Ningboa za i tijekom službenog posjeta gradu Ningbou dana 8. lipnja 2018.g. (u kojem se izričito ne navodi da podmirivanje troškova ili dijela troškova pada na teret organizatora), kao i podmirivanje istih troškova po pozivu Kineske narodne udruge za prijateljstvo s drugim državama te Narodne Vlade Pokrajine Liaoning, (u kojem se izričito navodi podmirivanje troškova boravka u toj Pokrajini od 9. – 12. lipnja 2018.g. na teret suorganizatora Narodne Vlade Pokrajine Liaoning), a koji su pozivi upućeni dužnosniku Kreši Beljaku, povodom obnašanja dužnosti gradonačelnika Grada Samobora, ne smatraju darom u smislu odredbi ZSSI-a, niti bi prihvaćanjem navedenih poziva dužnosnik Krešo Beljak kršio koju od odredbi ZSSI-a.

Ovo iz razloga što se dužnosnik poziva službeno da se kao gradonačelnik Grada Samobora u Narodnoj Republici Kini sastane i upozna sa kolegama iz političkog i poslovnog života navedene zemlje te predstavnicima lokalne i regionalne vlasti NR Kine, a u svrhu uspostavljanja prijateljskih odnosa između NR Kine i Republike Hrvatske. Navedeni posjet je stoga dio djelokruga rada dužnosnika te spada u obnašanje njegove javne dužnosti.

Bitne okolnosti koje je Povjerenstvo uzelo u obzir prilikom davanja ovog mišljenja bile su i one da je predmetnu udrugu osnovala država, NR Kina, i to upravo u cilju razvijanja međunarodne suradnje te da je dužnosnik pozvan u svojstvu gradonačelnika Grada Samobora.

Povjerenstvo ukazuje dužnosniku da je tijekom posjeta NR Kini sa stvarima, pravima i uslugama, koje bi mu eventualno bile ponuđene, a koje bi predstavljale dar u smislu članka 11. ZSSI-a, dužan postupiti sukladno odredbama navedenog Zakona.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosniku, elektronička dostava
2. Objava na internetskoj stranici Povjerenstva
3. Pismohrana